Derde van topstaatsamptenare nie gekwalifiseerdArgieffoto (Foto: Unsplash/Pixabay) Byna 35% van senior amptenare in die staatsdiens het nie die nodige kwalifikasies vir die poste wat hulle tans beklee nie. Volgens die DA verdien dié amptenare enige iets tussen R1 078 267 en R1 974 067 ŉ jaar. In antwoord op ŉ vraag van die DA in die parlement het Senzo Mchunu, minster van staatsdiens en administrasie, gesê dat uit die 9 477 senior amptenare in die staatsdiens 3 301 nie oor die nodige tersiêre kwalifikasies beskik nie. Volgens Mchunu is 1 987 van dié amptenare deur nasionale departemente in diens geneem en 1 314 deur provinsiale departemente. Een van die groot sondaars is die nasionale departement van polisie met 228 senior bestuurders wat ongekwalifiseerd is. Die departement van landbou, grondhervorming en landelike ontwikkeling het 227 ongekwalifiseerde senior amptenare, die departement van justisie en grondwetlike ontwikkeling het 189, die departement van handel, nywerheid en mededinging het 128 en die departement van omgewing, bosbou en visserye het 107 ongekwalifiseerde amptenare in topposte. Onder die provinsiale departemente het Gauteng, KwaZulu-Natal en die Oos-Kaap die meeste ongekwalifiseerde senior amptenare met onderskeidelik 381, 246 en 185. Die Wes-Kaap (45), Noordwes (27) en die Noord-Kaap (18) het die minste ongekwalifiseerdes in diens geneem. “Dit moet egter vermeld word dat baie departemente nie werknemers se kwalifikasies op die betaalstelsel plaas nie; inligting kan dus onakkuraat wees. Die departement van verdediging en staatsveiligheid word ook nie by hierdie statistieke ingesluit nie,” het Mchunu gesê. “Sommige van hierdie departemente hou die sleutel tot die land se ekonomiese voortuitgang en voedselsekerheid, maar vir die ANC is kaderontplooiing baie belangriker as die welstand van sy mense,” het Michele Clarke, LUR van openbare ondernemings, gesê. “Suid-Afrika gaan nie hierdie tendens van kaderontplooiing oorleef nie. Gewone Suid-Afrikaners ly al jare lank onder hierdie tipe korrupsie, en tensy daar nie dringend opgetree word nie, sal die land in ŉ piesangrepubliek verval.” Die DA se wetsontwerp om kaderontplooiing hok te slaan, wat formeel die Algemene Wysigingswetsontwerp op Openbare Administrasiewette genoem word, poog om die aanstelling van staatsamptenare ten volle op meriete te laat berus en nie politieke lojaliteit nie. “Ons wetsontwerp is onlangs in die regeringskoerant gepubliseer vir openbare kommentaar. Ons nooi Suid-Afrikaners uit om die wetsontwerp te lees en kommentaar te lewer deur na die volgende skakel te gaan.” Alle kommentaar op die wetsontwerp moet voor einde April per e-pos aan [email protected] en [email protected] gestuur word. Lees die DA se vraag in die provinsiale wetgewer aan Mchunu en sy geskrewe antwoord hier.